[image: image1.png]ROMANIA




Parlamentul  României

Camera  Deputaţilor

Comisia pentru industrii si servicii










Bucureşti, 05.03.2008





                                                 Nr.23/37/2008
BIROUL PERMANENT
AL

CAMEREI DEPUTAŢILOR


Vă înaintăm, alăturat, Raportul asupra proiectului de Lege privind rambursarea ratelor de capital pentru o cotă parte din creditul acordat de Guvernul S.U.A. în baza programului CCC-Legea publică nr. 480/1992, precum şi altor conturi externe aferente acestei cote-părţi transmis cu adresa PLx 41 din 13 februarie 2008 şi înregistrat cu nr.23/37 din 14 februarie 2008.
Prin obiectul de reglementare şi conţinut, proiectul de Lege face parte din categoria legilor ordinare.

Potrivit prevederilor articolului 75 alineatele (1) şi (3) din Constituţia României, republicată şi ale art.92 alin.(9) pct.1 din Regulamentul Camerei Deputaţilor, republicat, Camera decizională pentru acest Proiect de Lege este Camera Deputaţilor .
PREŞEDINTE,

Iulian Iancu

    Nr.23/37/2008
R A P O R T
asupra proiectului de Lege privind rambursarea ratelor de capital pentru o cotă parte din creditul acordat de Guvernul S.U.A. în baza programului CCC-Legea publică nr. 480/1992, precum şi altor conturi externe aferente acestei cote-părţi

În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, spre dezbatere şi avizare în fond, în procedură de urgenţă cu proiectul de Lege privind rambursarea ratelor de capital pentru o cotă parte din creditul acordat de Guvernul S.U.A. în baza programului CCC-Legea publică nr. 480/1992, precum şi altor conturi externe aferente acestei cote-părţi transmis cu adresa PLx 41 din 13 februarie 2008 şi înregistrat cu nr.23/37 din 14 februarie 2008.
Senatul în calitate de primă cameră sesizată a adoptat acest proiect de Lege în şedinţa din 6 februarie 2008.

Proiectul de Lege a fost avizat favorabil de Consiliul Legislativ, cu nr. 1410/15 octombrie 2007, cu observaţii şi propuneri. 

Proiectul de Lege a fost avizat favorabil de către Comisia juridică, de disciplină şi imunităţi, cu nr. 31/77 din 14 februarie 2008 şi de către Comisia pentru buget, finanţe şi bănci, cu nr. 31/26.02.2008.

Proiectul de Lege are ca obiect de reglementare rambursarea ratelor de capital pentru perioada 2006 – 2007, ca o cotă parte din creditul comercial acordat Guvernului României în anul 1992 de către Guvernul SUA, prin Departamentul Agriculturii şi Comodity Credit Corporation (CCC), în baza Legii publice americane nr. 480/1992, titlul I. 


Creditul în valoare de 10 mil. dolari SUA a fost acordat pe 30 de ani, cu 6 ani perioadă de graţie, cu o dobândă de 3% pe an, pentru cumpărarea de bumbac fibră din SUA. Pentru realizarea importului de bumbac fibră, au fost desemnaţi prin licitaţie publică cinci operatori economici specializaţi în operaţiuni de comerţ exterior. Importatorii de bumbac mandataţi au plătit dobânzile la creditele contractante până în 1998 inclusiv, după care odată cu scadenţa primelor rate la credit au încetat plăţile, motivând că întreprinderile cărora le-au vândut bumbacul nu au plătit contravaloarea acestuia.


Pentru a nu deteriora relaţiile comerciale şi diplomatice cu SUA, Parlamentul României a adoptat Ordonanţa de urgenţă a Guvernului nr. 238/2000, aprobată cu modificări prin Legea nr. 588/2001, Legea nr. 436/2004 şi Legea nr. 125/2006, prin care a fost reglementată rambursarea ratelor de capital pentru cota-parte din credit pe perioada 1998 – 2005 precum şi achitarea dobânzilor şi a altor costuri externe aferente acestei cote părţi.


În considerarea celor prezentate mai sus, apare necesitatea iniţierii unui proiect de Lege privind rambursarea ratelor de capital pentru o cotă parte a anilor 2006 (278.923,41 USD), 2007 (371.395,13USD) precum şi o diferenţă din anul 2005 (19.609,33USD) reprezentând penalizări de la întârzierea plăţii ratelor de capital  şi a dobânzii  şi cca. 60.000 USD (60.072,13USD) alte cheltuieli externe pentru neplata la timp a datoriilor, suma totală fiind de 830.000 USD.

Potrivit prevederilor art.61 din Regulamentul Camerei Deputaţilor, republicat, membrii Comisiei pentru industrii şi servicii au examinat proiectul de lege în şedinţa din 5 martie 2008 şi au hotărât cu majoritate de voturi, să propună Plenului Camerei Deputaţilor spre dezbatere şi adoptare  proiectul de Lege în forma adoptată de Senat.

La lucrările comisiei a participat ca invitaţi din partea Ministerului Economiei şi Comerţului, domnul Secretar de Stat Viorel Palaşcă, domnul director general Sorin Găman şi domnul director Vasile Mirciu.

La lucrările comisiei au fost prezenţi  22 de deputaţi din totalul de 22 de deputaţi membri ai comisiei.
Prin obiectul de reglementare şi conţinut, proiectul de Lege face parte din categoria legilor ordinare.

Potrivit prevederilor articolului 75 alineatele (1) şi (3) din Constituţia României, republicată, Camera decizională pentru acest Proiect de Lege este Camera Deputaţilor .
                        PREŞEDINTE,                                         SECRETAR,
                          Iulian Iancu                                            Aurelia Vasile
Consilier parlamentar,
Viorica Petraşcu

